El president del Parlament, Roger Torrent, assegura que es manté la tramitació de la proposta de resolució de JxCat, ERC i CUP malgrat la suspensió del Tribunal Constitucional (TC). Es tracta del text acordat per les formacions independentistes que reitera la defensa de l'autodeterminació i la reprovació de la monarquia com a resposta a la sentència del Suprem. En roda de premsa des del Parlament, Torrent ha defensat que no permetrà que la "censura" entri a la cambra catalana i ha deixat clar que no limitarà que es debati al ple. "Ho defensarem i ho garantirem", ha afegit. També s'ha dirigit al president del govern espanyol en funcions, Pedro Sánchez, per retreure-li que està superant l'expresident espanyol Mariano Rajoy.  Tal com ha recordat Torrent, la Junta de Portaveus encara no ha decidit en quin ple es debatrà aquesta proposta de resolució conjunta. I ha afegit que seran els grups parlamentaris, reunits en una Junta de Portaveus, els qui decideixin quan se sotmet a votació. Així doncs, Torrent descarta que la Mesa es reuneixi per decidir què fa davant la suspensió de l'alt tribunal i dona per fet que continua la tramitació com fins ara. El president del Parlament ha destacat "l'absoluta anormalitat" que, enmig d'una campanya electoral, el TC s'hagi reunit per "amenaçar de nou la Mesa i el president de la cambra". I s'ha refermat en la seva posició de no permetre que la "censura" entri al Parlament. "La Mesa del Parlament no pot censurar cap debat, no pot limitar de cap manera els temes que els grups vulguin parlar, opinar i votar", ha afegit. Segons Torrent, la Mesa del Parlament i el president no poden permetre de cap manera que la censura entri per la porta perquè "se sap quan entra però no fins on arriba" i acaba "enfonsant els pilars del parlamentaris i la democràcia". En la compareixença, Torrent ha assenyalat que hi ha la voluntat "d'individualitzar" la responsabilitat en la seva persona i ha respost que no és una qüestió d'una persona en concret. "Abans i després d'un determinat president del Parlament, el debat seguirà viu a la societat. Passarà hi hagi qui hi hagi en aquesta institució", ha avisat. I és que el TC ha tornat a advertir Torrent i els membres de la Mesa de mesures penals si no paralitzen la iniciativa. Torrent també s'ha dirigit al president del govern espanyol en funcions, Pedro Sánchez, per retreure-li que no hagi aprofitat l'oportunitat de desjudicialitzar la política. "Tenia l'oportunitat de fer política en majúscules i ha optat per la via del PP. No només s'assembla cada vegada més a Rajoy sinó que l'està superant", ha lamentat. I és que el TC ha pres avui la decisió de suspendre la tramitació de la proposta de resolució a instàncies del govern espanyol que ha presentat un incident d'execució.  El president del Parlament ha conclòs que de Sánchez i del govern espanyol depèn que es continuï amb la "persecució de parlamentaris" o s'opti per seure a una taula de diàleg.

Summary: Torrent manté la tramitació de la proposta de resolució de JxCat, ERC i CUP malgrat la suspensió del TC


El Departament d'Interior manté les recomanacions per celebrar una revetlla de Sant Joan "familiar i de caràcter reduït", segons ha afirmat el conseller d'Interior, Miquel Buch. El conseller ha explicat que la nova regulació pròpia del Govern servirà de marc regulador per a totes les celebracions però es mantenen les "recomanacions" sobre Sant Joan, que incloïen entre d'altres un màxim de 20 persones en festes privades. "No decau res, continuem amb les recomanacions", ha declarat. Buch ha insistit que l'objectiu és una revetlla "segura" en relació a la pirotècnia però també a la covid. Ha afegit que "en les properes hores" Protecció Civil i el Servei Català de Trànsit explicaran les "recomanacions oportunes" sobre la mobilitat.  El conseller ha afirmat que la regulació pròpia que entrarà en vigent aquest divendres un cop finalitzi la fase 3 "serveix per a tots els dies" i tot tipus de celebracions, tot i que ha reconegut que la revetlla de Sant Joan té les seves particularitats i és la nit on s'activen més els serveis d'emergència. Ha apuntat però que hi ha moltes competències que són dels ajuntaments.  Pel que fa a la mobilitat de cara al pont de Sant Joan, ha reconegut que hi ha molta gent que estava esperant poder desplaçar-se a segones residències i que es preveu una mobilitat "elevada". Per això, ha indicat que s'explicarà als mitjans tant el cap de setmana com el proper dilluns per detallar el dispositiu de la revetlla.

Summary: Buch afirma que es mantenen les recomanacions de fer una revetlla de Sant Joan "familiar i de caràcter reduït"


Amnistia Internacional Catalunya (AIC), que aquest dissabte celebra a Vilafranca del Penedès la seva 24ª Assemblea General de Socis, ha aprofitat la trobada anual per estudiar "quins elements té al seu abast per fer més pressió" amb l'objectiu d'aconseguir l'alliberament de Jordi Sànchez i Jordi Cuixart i garantir un judici just per a la resta de càrrecs públics empresonats. Adriana Ribas, coordinadora d'AIC, ha reiterat que l'organització considera "desproporcionat" l'empresonament dels Jordis i reclama la retirada immediata dels càrrecs contra ells. Ribas, que ha evitat parlar de presos de consciència "a l'espera que el procés judicial avanci", ha destacat que AIC "segueix treballant amb l'objectiu de garantir un judici just a tots les persones vinculades al procediment judicial contra el procés" tot recordant que la presó preventiva sempre ha de ser l'últim recurs i que el jutge té l'obligació de revisar-la periòdicament. Durant l'assemblea, que ha comptat amb l'assistència de mig centenar de socis, s'ha rendit compte de l'activitat de l'organització l'any passat i s'ha aprovat el pla de treball i el pressupost de l'exercici en curs. Per la coordinadora d'AIC, Adriana Ribas, l'assemblea "és un espai vital" on simpatitzants i socis poden participar i prendre decisions sobre l'organització.  Pel que fa al treball específic d'AI a Catalunya, l'organització té entre els seus objectius "vetllar pel respecte als drets humans de totes les persones en el context de la situació sociopolítica actual". És per això que l'empresonament de Jordi Sànchez i Jordi Cuixart i la resta de càrrecs públics ha estat un dels temes centrals de l'assemblea.  Ribas ha recordat que des del passat mes d'octubre  AIC ve reclamant l'alliberament dels Jordis en considerar que els càrrecs per sedició i la presó provisional són "restriccions excessives".  Pel que fa a Oriol Junqueras, Joaquim Forn, Dolors Bassa, Carme Forcadell, Raül Romeva, Jordi Turull i Josep Rull, la posició de l'ONG passa per garantir-los un judici just i també el seu alliberament tot recordant que la presó preventiva ha de ser sempre l'últim recurs.  Durant la trobada també s'ha fet balanç de la feina que l'organització ha fet al voltant de l'1-O on va actuar com a observador en diferents col·legis.  Relleu a la presidència L'Assemblea també servirà per escollir les persones que formaran part del comitè executiu, entre elles, qui serà el nou president o presidenta d'AIC en substitució de Xavier Burgués, que deixa el càrrec després d'haver complert el termini màxim de pertinença al comitè executiu. Burgués ha estat president des de 2016.

Summary: Amnistia Internacional busca noves fórmules de pressió per aconseguir l'alliberament dels Jordis


El Govern assegura que l'han demanada 13.000 persones i que 21.300 cobren ajuts vinculats a l'RGC ACN Barcelona.-L'Ajuntament de Barcelona ha denunciat que només 3.000 famílies cobren la Renda Garantida de Ciutadania (RGC) tot i que 51.000 la necessitarien, segons ha avançat el diari 'El Periódico' i han confirmat a l'ACN fonts municipals. Les dades provenen en part de l'Oficina de Prestacions Socials i Econòmiques dels Serveis Socials de l'Ajuntament. També es queixa que només el 39% de persones sense llar que l'han demanat la cobren. En aquest cas, els arguments per rebutjar-la tenen a veure a vegades amb què aquestes persones tenen una feina que els reporta 250 euros, o que tenen allotjament tot i que dormen en albergs. El Govern, per la seva part, ha assegurat que han demanat la renda 13.000 persones a la ciutat, i 21.300 cobren ajuts vinculats (17.300 famílies).

Summary: Barcelona denuncia que només 3.000 famílies cobren la renda garantida tot i que 51.000 la necessitarien


Els Mossos d'Esquadra han detingut un home i una dona de 37 i 38 anys, veïns de Girona, per robar en un bar del carrer de la Creu de la capital gironina. Els lladres es van emportar diverses ampolles d'alcohol i gràcies a una càmera de seguretat, una patrulla els va poder detenir poc després dels fets. El robatori es va produir durant la matinada del dimarts 7 d'agost. Els Mossos van dirigir-se al bar en qüestió després que saltés l'alarma del local. Allà, els agents i el propietari van poder comprovar com la porta tenia senyals d'haver estat forçada, però una vegada a l'interior no hi faltava res. Poc després, l'alarma va tornar a saltar i la policia va tornar-hi. Aquesta vegada va comprovar les imatges d'una càmera de seguretat. En elles hi apareixien els dos lladres enduent-se diverses ampolles d'alcohol. Després que els  Mossos passessin la descripció de les dues persones a la resta d'agents, una altra patrulla va localitzar-los mentre acabaven de llençar una ampolla de whisky que acabaven de robar. Una vegada detinguts, els Mossos van comprovar que tant l'home com la dona compten amb antecedents policials i un d'ells és multireincident. El dimecres 8 d'agost van passar a disposició judicial.

Summary: Detenen una parella de lladres que acabaven de robar ampolles d'alcohol en un bar de Girona


Els dos regidors de la CUP del Ripollès investigats pel tall del Coll d'Ares durant la vaga general del 8-N per un suposat delicte de desordres públics han rebut una nova citació del Jutjat d'Instrucció 1 de Ripoll per al pròxim 8 de maig.  Mariona Baraldés, regidora de Campdevànol, i Santi Llagostera, edil de Ripoll no es presentaran als jutjats perquè  consideren que no van cometre cap delicte i que la protesta era "legítima".   Els dos edils ja van ser citats a declarar per aquells fets el 26 d'abril però no van arribar a entrar als jutjats per seguir fent "desobediència pacífica". Es van quedar a fora on hi havia més de 350 persones que s'havien concentrat per donar-los suport. Els altres tres càrrecs electes d'ERC del Ripollès investigats pel mateix fet sí que es van presentar davant del jutge aquell dia però es van acollir al dret a no declarar. L'advocat que els defensa, Joan Boix, va demanar el sobreseïment de la causa en considerar que no havien comès cap delicte.

Summary: Els regidors de la CUP del Ripollès investigats pel 8-N, citats a declarar de nou davant del jutge el pròxim dimarts


La Universitat Rovira i Virgili (URV) obrirà el pròxim curs acadèmic 90 places de grau a estudiants internacionals de fora la UE i d’altres països amb els quals no hi ha conveni. Els estudiants que es matriculin ho faran assumint el cost total de la matrícula, que ve a ser el preu que paguen els universitaris catalans multiplicat per quatre. Aquest és un dels punts acordats al Consell de Govern de la universitat i que ha explicat en roda de premsa el rector, Josep Anton Ferré. La modificació de les condicions d’accés i de matrícula per a estudiants no comunitaris, ni residents, ni de països amb conveni de reciprocitat s’aplicarà a 12 graus, amb poca demanda. També s’aplicarà a un grau nou de Química que s’oferirà completament en anglès el curs vinent, si hi ha suficients estudiants matriculats. Fins ara, estudiants residents a la UE i dels països amb els quals hi ha signats un conveni -Andorra, Islàndia, Liechtenstein, Suïssa i la Xina- poden matricular-se a la URV. També aquells que han cursat el batxillerat internacional o el batxillerat europeu de qualsevol país. A partir del curs vinent, i de moment com a prova, s'obrirà matrícula a estudiants de sistemes educatius d'estats no membres de la UE o altres països amb els quals no hi ha conveni de reciprocitat i que pagaran la matrícula a cost total. Aquest és un sistema que ja funciona en altres universitats catalanes i pel qual la URV ja havia rebut peticions per fer-ho. Ara per ara, el nombre ofert de places serà molt petit i s'oferiran en graus "que estan més buits" o "tenen més capacitat de poder absorbir estudiants", segons ha explicat el rector. Així, hi ha graus en els quals la universitat no es planteja oferir places perquè ja hi ha una "altíssima demanda de gent del país", segons Ferré. És el cas de graus de l'àmbit de la salut: "en aquests moments no estem donant resposta a tota la demanda i no tindria sentit que, en infermeria o medicina, acceptéssim estudiants que vinguin d'altres països", ha considerat. Entre els graus oferts hi ha Arquitectura, Enginyeria Agroalimentària, Enginyeria de Sistemes i Serveis de Telecomunicacions, Enginyeria Elèctrica, Enginyeria Química, Enginyeria Mecànica, Geografia i Ordenació del Territori, Història i Història de l'Art, Llengua i Literatura Catalanes, Llengua i Literatura Hispàniques, Química i Turisme. Pel que fa al nou grau de Química i que s'oferirà completament en anglès el curs vinent, aquest serà el primer que s'ofereixi completament en aquesta llengua i es podrà fer, si hi ha suficients estudiants matriculats, perquè hi ha professorat suficient capaç de fer totes les assignatures en llengua anglesa. Fins ara, només alguns màsters s'ofereixen en anglès i el grau de Comerç Internacional, ofert parcialment en anglès. Atreure nous estudiants internacionals fora de convenis, que han de pagar íntegrament el cost dels seus estudis –es calcula que si un crèdit costa 25 euros a un estudiant del país, a algú no comunitari i sense conveni li pot costar 100 euros-, pot fer pujar els ingressos de la universitat. Amb tot, amb les poques places ofertes, la comunitat educativa dubta que pugui significar un gran guany per la universitat. "Si les xifres de places ofertes fossin multiplicades per deu, sí que podrien representar uns ingressos significatius", ha argumentat el rector, que diu que es preveu "fer les paus" amb els estudiants a curt termini i tornar el cost de la matrícula amb ensenyament i els recursos necessaris. En aquest sentit, el rector ha explicat que la majoria de graus estan pensats per fer en català i això significaria que una part de recursos s'hauran de destinar a la formació en la llengua. Persones de la URV En els acords del Consell Rector s'ha presentat també un informe monogràfic sobre les persones que fan la URV i on es reflecteix que la universitat ha estat capaç de mantenir el professorat tot i els anys de crisi i on es veu que en les franges d'edat més joves ja comença a haver-hi més dones que homes. En el còmput global, hi ha 596 homes de personal docent i investigador i 539 dones. En canvi, pel que fa al personal d'administració i serveis, les dones tenen gairebé el doble de pes a la universitat (479) que els homes (225). Així, la plantilla cada vegada està més feminitzada i també és més jove cada vegada. Pel que fa a la conciliació laboral del professorat i personal d'administració, la URV ha impulsat mesures per afavorir-la. Així, s'han posat en marxa un conjunt de mesures pel que fa a la jornada laboral, com l'autoregulació de l'horari de treball, amb una franja de presència obligada de cinc hores diàries i l'increment de la franja de flexibilitat; i l'establiment de períodes de jornada reduïda i compactació de l'horari de treball en períodes preestablerts. Durant el 2016, s'han concedit un total de 184 permisos de maternitat (118) i paternitat (66), una xifra significativa tot tenint en compte el volum total de treballadors de la universitat. D'altra banda, s'han fet 150 reduccions de jornada, 136 les dones i 14 els homes. Finalment, les excedències i permisos per conciliació han estat 7, 4 de dones i 3 d'homes. Comunicació de la universitat Al Consell Rector també s'ha presentat l'informe de Comunicació de la URV del qual destaca la nova versió del gestor de continguts que s'adapta als dispositius mòbils amb una aparença 'responsive' i que ha rebut una bona resposta per part de la comunitat universitària perquè una de cada tres visites venen de dispositius mòbils.

Summary: La URV obrirà noranta places de graus amb matrícula a cost total per estudiants internacionals de fora la UE


61 persones de diverses nacionalitats han estat detingudes aquest dimecres en un macrodispositiu policial contra diversos entramats criminals que controlen la venda i distribució a la via pública de cocaïna i heroïna al Raval. S'han fet entrades a 35 pisos i 5 locals, principalment al Raval de Barcelona, però també a Cornellà, Badalona i el Prat de Llobregat. Els més de mil efectius dels Mossos d'Esquadra, la Guàrdia Urbana de Barcelona i la Policia Nacional que han participat en l'operació Coliseu han comissat 550.000 euros en substàncies estupefaents i 71.000 euros en metàl·lic. La Policia Nacional investiga també algunes persones per delictes relacionats amb l'estrangeria. (S'actualitzen les dades de persones detingudes i material i diners comissats) L’operatiu policial és la culminació d’una investigació policial conjunta que va començar a mitjan agost de l’any passat, un mes després del dispositiu Suricat que va permetre desactivar 36 narcopisos i detenir 53 persones de diferents grups dedicats al tràfic de drogues en aquesta zona. El macrodispositiu d’aquest matí ha comportat la detenció dels principals responsables dels tres grups investigats, segons indica la policia. Fins ara s'ha detingut 61 persones i s'ha comissat més de 6,5 quilos de substàncies estupefaents, entre heroïna, cocaïna, més de 2 quilos d’amfetamines i 350 plantes de marihuana. La droga intervinguda té un valor estimat al mercat il·lícit de 550.000 euros. Els investigadors han localitzat també 71.000 euros i 118 telèfons mòbils. Un any d'investigació La policia ha estat investigant durant més d'un any per poder acreditar l’existència d’un entramat criminal “consolidat” dedicat al tràfic de drogues, format per tres branques de nacionalitat romanesa, pakistanesa i nigeriana. Segons els cossos de seguretat, els tres grups s’havien fet amb el control de la droga que es distribuïa fins ara al Raval, a Barcelona i en algun municipis de l’àrea metropolitana. La branca d’origen romanès venia principalment heroïna al Raval. Actuava al carrer i tenia una estructura jeràrquica. Els líders la dirigien des de Romania i controlaven les vendes i els guanys. A Barcelona delegaven funcions en persones de confiança que controlaven els venedors de carrer. La branca d’origen pakistanès abastia principalment el clan romanès, tant d'heroïna com de cocaïna. Ho feien en els immobles que fins a avui s’utilitzaven com a punts de venda i d’emmagatzematge, alguns dels quals ocupats il·legalment. La branca d’origen nigerià va prendre protagonisme durant el confinament, quan va començar a proveir de drogues els altres grups investigats, curts de subministrament a causa del decret de l’estat d’alarma. Tenia una estructura amb rols ben definits.

Summary: ACTUALIZACIÓ:Pugen a 61 els detinguts en el macrodispositiu policial contra la venda i distribució de cocaïna i heroïna al Raval


El cessament de la regidora de la CUP de Tarragona Laia Estrada per la condemna del ‘cas Bershka’ ha quedat finalment ajornada. A les acaballes del ple d’aquest dilluns, l’alcalde, Josep Fèlix Ballesteros, ha anunciat la decisió de deixar la proposta d’alcaldia damunt la taula i de donar 15 dies als anticapitalistes per presentar al·legacions. El ple de l’Ajuntament de Tarragona ha estat marcat per la tensió, amb desenes de persones que han mostrat el seu suport a la regidora, han exhibit pancartes i han demanat a crits la dimissió de l’alcalde. Segons la CUP, aquest gir en el guió suposa “una victòria” i demostra la manca de “valentia” de l’equip de govern respecte el cessament d’Estrada.  Contra pronòstic, el govern municipal de Tarragona ha deixat damunt la taula la proposta d’alcaldia que implicava el cessament de la regidora Laia Estrada per incompatibilitat amb la sentència judicial que l’ha condemnat a tres mesos de presó. El punt, que també preveia una votació per sol·licitar a la Junta Electoral la declaració de la vacant, s’abordarà en el ple del mes vinent.  Aquest punt era el darrer de l’ordre del dia i l’alcalde no ha fet pública la decisió acordada amb els serveis jurídics fins que no han passat més de quatre hores de ple. Ràpidament, el regidor de la CUP Jordi Martí s’ha queixat que ja havien presentat al·legacions a aquesta qüestió i ha demanat al secretari municipal que “deixi de jugar i de prendre el pèl a la gent de la ciutat”.  L’alcalde Ballesteros ha advertit Martí que no li permetria que es dirigís en aquests termes al secretari, però el regidor cupaire s’ha mostrat disposat a repetir-ho i ha exigit que així constés en l’acta. “És un funcionari exemplar d’aquesta casa”, defensava Ballesteros quan el regidor li ha etzibat que això és “mentida”. El batlle, sorprès i molest, li ha retirat paraula i ha donat el tema per tancat.  En aquest punt, la regidora Laia Estrada ja havia abandonat el plenari per agrair, personalment, les mostres de suport a les desenes de persones aplegades tant dins com fora del saló de plens. Els manifestants han interromput el ple en diverses ocasions i s’han queixat que no els deixessin entrar a la sala. També han cridat “Ballesteros, dimissió!” i han exhibit cartells on s’hi podia llegir “Fora la màfia!”, sota l’atenta mirada dels agents de la Guàrdia Urbana que custodiaven la porta.  Ja a l’exterior de l’Ajuntament, la CUP ha valorat la decisió del govern municipal com “una victòria”. “No han tingut la valentia de tirar endavant el que ja tenen decidit fer des de fa molt de temps. No ho tenen gens clar i saben que s’estan aventurat”, ha advertit Estrada. La regidora ha acusat el govern municipal d’engegar una “ofensiva” contra la CUP i ha reivindicat que la seva condemna no suposa una incompatibilitat per al càrrec de regidora. En la mateixa línia, Vidal Aragonès, diputat de la CUP al Parlament, ha titllat “d’infame” l’informe del secretari que conclou que Estrada ha de cessar per la seva condemna a tres mesos de presó i a la inhabilitació per al dret de sufragi passiu pel ‘cas Bershka’. “Nosaltres no tenim cap condemna per enriquir-nos ni robar al poble de Catalunya”, ha etzibat Aragonès, qui ha insistit que la CUP no s’arronsarà davant la repressió. Al seu torn, el membre del Secretariat Nacional de la CUP Eduardo Cáliz ha titllat els fets com un “atac democràtic” i “un intent de silenciar els regidors que més molesten i els que planten cara a la dissidència”. Cáliz ha garantit que la CUP arribarà fins al final i estudiarà si s’ha comès alguna irresponsabilitat penal en aquest cas. Així mateix, ha recordat que la condemna a tres mesos de presó, que és ferma, es podria acabar substituint per una multa, per la qual cosa ha insistit que no és definitiva.  Des del govern municipal, la portaveu Begoña Floria (PSC) ha aclarit que la CUP va presentar divendres “a última hora” un escrit “que es pot assimilar a unes al·legacions”. Per tal que es pugui estudiar millor el cas i per no “generar indefensió” s’ha acordat deixar el tema sobre la taula i donar 15 dies a Estrada perquè al·legui o presenti més documentació.  “Crec que ha sigut lamentable com ha acabat el plenari. Aquest és un tema complex i complicat, que no li agrada a ningú, però dir mentider a un funcionari municipal no contribueix al bon clima democràtic de la ciutat. Que els ànims es calmin i puguem portar aquest tema de la forma més tranquil·la possible des del punt de vista jurídic, que es on està situat”, ha demanat Floria.  Anul·lació dels expedients de depuració a treballadors municipals durant el franquisme D’altra banda, durant el ple un grup de treballadors municipals han protestat contra l’aprovació de la plantilla de l’Ajuntament per a l’exercici 2018. Així mateix, per unanimitat s’ha aprovat anul·lar els expedients de depuració incoats a 230 treballadors municipals durant el franquisme. El ple també ha avalat l’equiparació salarial dels cossos policials. A més, el consistori ha aprovat donar suport al menor ferit amb una porra per un agent dels Mossos d’Esquadra durant la vaga general del 2012.  També ha prosperat una moció d’ERC per al “trasllat dels presos polítics a Catalunya i la seva excarceració”. El PSC hi ha donat suport després que els republicans hagin accedit a retirar l’exposició de motius del text. Finalment, la moció s’ha aprovat amb els vots favorables del PSC, ERC, PDeCAT, ICV-EUiA i UpA. La defensa del sistema de pensions i la implantació de parades intermèdies dels autobusos en horari nocturn han protagonitzat altres mocions dels grups municipals.

Summary: Ballesteros ajorna el cessament de Laia Estrada (CUP) i li dona 15 dies per presentar al·legacions


Els promotors de la fira Expo Tren de Lleida volen ampliar un dia més el certamen i que el 2018 se celebri de divendres a diumenge en comptes de fer-ho només el cap de setmana. L'objectiu és atraure més públic estranger que allargui d'aquesta manera la seva estada a la ciutat. La vuitena edició del saló dedicat al lleure i modelisme ferroviari tanca aquest diumenge amb prop de 13.000 visitants, un 10% de fora de l'estat espanyol, segons ha informat l'organització. Expo Tren s'ha consolidat com la fira del sector més important del sud d'Europa i una de les principals del continent juntament amb les de París, Milà, Colònia i Dormunt. Aquest any el certamen ha arribat als 61 expositors comercials, un 25% més que l'any passat, i ha exposat 22 maquetes. Hi ha hagut 38 fabricants i marques representades, tres més que el 2016, i desenes de parades per comprar tot tipus de material relacionat amb els trens en miniatura. Els organitzadors destaquen la creixent internacionalització del saló i qualifiquen la vuitena edició d'"èxit rotund". El principal promotor d'Expo Tren, Raül Valls, ha explicat que aquest any s'ha constatat la presència de més públic de fora, sobretot francès, tot i que també hi ha hagut algun visitants procedent d'Itàlia, Suïssa, Alemanya i Portugal. Precisament l'anunci d'ampliar la fira de dos a tres dies s'ha fet amb la intenció d'eixamplar-ne l'àrea d'influència. "El gruix de la gent que tenim ara ens ve d'uns 800 quilòmetres a la rodona i el que volem és captar visitants que arribin de més de mil quilòmetres, perquè els de les terres de Lleida, de Catalunya i de l'estat espanyol ja els tenim assegurats", afirma Valls. L'organitzador ha recordat que les fires europees equiparables a les de Lleida duren un mínim de tres dies. "Això permet als aficionats fer un viatge més relaxat i ampliar les pernoctacions a la ciutat, que també ens interessa; ja hem aconseguit omplir alguns hotels però només una o dues nits, i en volem més", ha afegit.  Com en cada edició, durant la setmana de la fira, Renfe ofereix als visitants un 30% de descompte en els bitllets de tren amb destinació a Lleida, per facilitar que el públic provinent d'arreu de l'estat espanyol i de França es desplaci fins a la capital del Segrià. Aquest any la xifra que de persones que han aprofitat l'oferta s'ha disparat fins a prop d'un miler, segons Valls. Una dels principals atractius d'aquesta edició ha estat la reproducció en miniatura d'un model de la locomotora Alsthom 7600 de Renfe, única a Europa per les seves característiques, ja que fa 3 metres de llarg i pesa 800 quilos. Al saló també s'hi ha pogut veure la maqueta 'Berlín 1945', que recrea la destrucció de la ciutat alemanya i la seva estació de ferrocarril durant la Segona Guerra Mundial, construïda per l'Associació de Recreació i Modelisme Divisió 45 TH de les Borges Blanques. D'altra banda, la fira ha presentat una selecció de 100 fotos d'espectaculars accidents ferroviaris. Expo Tren també ha acollit la Quarta Trobada de Modelisme Tripulat Indoor amb 15 reproduccions de locomotores de vapor i elèctriques a gran escala en un gran circuit de més de mig quilòmetre de vies. Una maqueta futurista de les infraestructures ferroviàries del Pla de Vilanoveta de Lleida, presentada per la revista MásTren, ha estat  un dels muntatges més innovadors de la 8a edició del saló. Els aficionats també han pogut visitar un mercat d'ocasions amb 145 taules dedicades al comerç del tren en miniatura. Primera edició dels premis Rail Platino Aquest any Expo Tren ha convocat la primera edició dels Premis Rail Platino, el primer i únic guardó d'aquestes característiques de l'estat espanyol. Els guardons han estat  per Vidal Vidal, impulsor del saló Lleida Expo Tren; la popular marca Ibertren, per la seva històrica trajectòria com a fabricant de trens en miniatura; Basar Valira, botiga andorrana centrada des de fa mig segle en la venda de trens en miniatura (i en el seu dia la més gran d'Europa d'aquest àmbit), i Mabar, firma pionera en el modelisme ferroviari que exporta actualment a països com França, Portugal, Itàlia, el Benelux, Suïssa, Japó, Grècia, la Xina i els EE.UU. El premi consisteix en un tros de via cromat.  La fira està organitzada per la revista MásTren, i té el patrocini de l'Ajuntament de Lleida.

Summary: La fira Expo Tren de Lleida s'ampliarà de dos a tres dies per atraure més públic estranger


El president espanyol, Mariano Rajoy, ha assegurat aquest divendres que està en contra de parlar de "plurinacionalitat" a l'Estat espanyol. Després que el PSOE reconegués Espanya com a "plurinacional", el president espanyol ha dit que a l'Estat hi ha "nacionalitats i regions" i "no té cap sentit donar-hi voltes". "El que convé és ser clar i que s'entenguin bé les coses", ha afegit el líder del PP, remarcant que "la constitució espanyola i totes les constitucions escrites del món" no reconeixen "el dret a l'autodeterminació". Rajoy ha dit que està disposat a reunir-se amb el secretari general del PSOE, Pedro Sánchez, de qui diu no tenir "cap dubte" que "donarà suport a la defensa de la unitat d'Espanya i la sobirania nacional".  "No estic a favor del terme plurinacionalitat, caldria explicar en què consisteix. Estic a favor d'una cosa que està plasmada a la Constitució i s'entén molt bé, a Espanya hi ha nacionalitats i regions, és el que vam acordar en el seu dia", ha remarcat. "Ningú ens ha dit què suposa, quines lleis caldria modificar, quins són els efectes jurídics que generaria", ha dit sobre la proposta plurinacional del PSOE. Segons Rajoy, "no són els ciutadans de regions o nacionalitats els que decideixen en solitari" sobre la "sobirania nacional" d'Espanya, una qüestió que considera que els socialistes també comparteixen.   El president espanyol ha dit que el govern i el PSOE han de "fer un esforç" per entendre's, especialment davant de temes "d'estat" com el del procés sobiranista a Catalunya. Rajoy ha dit que està "disposat" a trobar-se amb el secretari general del PSOE. "Tindré la reunió quan vulgui el senyor Sánchez, i es bo que la fem", ha afirmat.  Preguntat sobre la prohibició d'Hisenda a la Generalitat d'obrir 500 noves places de Mossos d'Esquadra, Rajoy ha dit que confia en el ministeri de Cristóbal Montoro. "Si per llei no es pot fer, no se'ns pot demanar que ens la saltem. Desconec les raons tècniques", s'ha limitat a dir el president espanyol.

Summary: Rajoy: "No estic a favor del terme plurinacionalitat"


El vicepresident i conseller d’Economia i Hisenda, Oriol Junqueras, ha afirmat en relació a la reunió que va mantenir el passat 15 de març amb el secretari general del PSOE, Pedro Sánchez, que ERC “parla sempre, amb tot el món i en tots els formats possibles”. “Ho hem fet, ho fem i ho farem. Parlem amb tots els responsables perquè és la nostra obligació parlar amb tothom”, ha afegit a la sortida de l’hemicicle del Parlament i en unes breus declaracions als mitjans. Junqueras, però, no s’ha referit al fet que no informés de la trobada al president de la Generalitat, Carles Puigdemont. Precisament, Junqueras es va trobar amb Sánchez el mateix dia que el líder del PSOE es va reunir amb Puigdemont al Palau de la Generalitat.  Segons fonts d ela Presidència, Puigdemont i Junqueras han mantingut un contacte telefònic i el líder d’ERC li ha traslladat que va assistir a la trobada amb Sánchez com a president del partit per parlar sobre la investidura del futur president del govern espanyol i no com a vicepresident de l’executiu català. Fonts d’ERC han explicat a l’ACN que la trobada va ser “breu i cordial” però que no va servir per acostar posicions, ja que Junqueras li va reiterar que ERC no facilitarà la seva investidura si no hi ha el compromís d’un referèndum.

Summary: Junqueras sobre la reunió amb Sánchez:“Parlem amb tots els responsables perquè la nostra obligació és parlar amb tothom”


La CUP ha proclamat aquest dilluns que, amb la sentència condemnatòria del TSJC als encausats pel 9-N, “l’estat d’excepció ja ha començat”. La diputada de la formació anticapitalista, Mireia Boya, ha advocat per “assumir la desobediència” com a “única manera d’arribar a la independència” i, en aquest sentit, ha emplaçat els grups polítics del Parlament a “reafirmar” la condició de diputada d’Irene Rigau, inhabilitada avui pel tribunal. “Avui ens han inhabilitat a tots els que vam anar a votar el 9-N”, ha proclamat la diputada. A més, Boya ha considerat que després de la sentència del TSJC la via del referèndum pactat queda “morta” i ha insistit en una consulta unilateral com a “única sortida”.

Summary: La CUP crida a desobeir la sentència del TSJC i dona per mort el referèndum pactat


El quadrúpede va néixer el 27 de setembre, és un mascle i la seva salut és bona ACN Barcelona.-El 27 de setembre va néixer al Zoo de Barcelona una zebra. És un mascle, fill d'en Clio i la Lindi, provinents del Zoo de Bojnice (Eslovàquia) i del Zoo de Rotterdam (Holanda), respectivament, i segons els seus cuidadors està "en perfecte estat de salut". Segons un comunicat del parc, també ha incrementat la família de les mones aranya amb l'arribada de dues cries. L'última va néixer el 14 de setembre i encara no se sap quin sexe té. L'altra cria va néixer el 12 de juny, és una femella i és filla de la Perla. Les dues mares provenen de zoos alemanys i el Sito, pare de les dues cries i mascle reproductor del grup, del Zoo de Barquisimeto (Veneçuela). La mona aranya està catalogada com a espècie en perill crític d'extinció per què en els últims 45 anys les poblacions naturals s'han reduït en un 80%. Les principals amenaces que pateix la mona aranya, originària de l'Amèrica del Sud, són la desforestació de la selva tropical i la caça furtiva, ja que la seva carn és força apreciada en moltes regions de la seva àrea geogràfica. De fet, les previsions indiquen que, si no canvien les condicions actuals, és probable que l'espècie pugui desaparèixer en un termini aproximat de 45 anys. L'espècie forma part d'un Programa Europeu d'Espècies en Perill d'Extinció (EEP) compost per 11 institucions, entre les quals hi ha el Zoo de Barcelona, coordinades per l'Associació Europea de Zoos i Aquaris (EAZA). La població europea total és de 66 exemplars (28 mascles, 35 femelles i 3 cries). El lleó, la girafa i els dos mangabeis ja tenen nom Les noves cries de lleó, girafa i mangabei de coroneta blanca que han nascut al Zoo aquest estiu ja tenen nom. El procés participatiu per a la tria de noms, que va finalitzar el 25 de setembre, ha obtingut un gran èxit de participació i s'han recollit fins a 11.576 vots. Els visitants del Zoo, socis del Zoo Club, seguidors a les xarxes socials i públic en general han pogut triar, a través del web del Zoo o al mateix parc, el nom que més els agradava per a cadascuna de les cries, entre els proposats pels cuidadors del Zoo i els infants participants dels casals de zoologia. Els noms de les dues cries de mangabei de coroneta blanca són Eku i Ragnar, el nom de la girafa és Nakuru, i el nom del lleó és Kiumbe Simba.

Summary: Neixen una zebra i dues mones aranya al Zoo de Barcelona


Els Mossos d'Esquadra han detingut tres persones de Barcelona, Cunit (Baix Penedès) i Segur de Calafell, a Calafell (Baix Penedès), relacionades amb la mort per arma de foc d'un home que es va produir el 10 de març d'aquest any a Cunit. L'home va ser trobat sense vida al replà del domicili on vivia, un immoble on no hi havia més veïns, a l'Avinguda Mediterrani, una via que limita amb el terme municipal del nucli de Segur de Calafell. De moment no han transcendit més dades sobre el paper dels detinguts en l'assumpte. Veïns de l'entorn explicaven en el seu moment a l'ACN que els habitants de l'edifici on es va trobar el cos sovint protagonitzaven discussions i aldarulls.

Summary: Tres detinguts en relació amb la mort per arma de foc d'un home a Cunit el març passat


“Mai no havia demanat ajuda per superar la meva addicció, però aquí estic encantat perquè em fan costat i em sento comprès”. En Miguel Ángel és un més de la trentena d’usuaris de Projecte Home que, a dia d’avui, acudeix regularment al servei d’addiccions de Tarragona. Els tractaments acostumen a durar entre un i dos anys. “Amb el grup expressem les nostres inquietuds i obtenim eines per superar els problemes que se’ns van presentant”, afegeix, quatre mesos després d’haver-hi acudit per primer cop. L’ONG ha ampliat les seves instal·lacions per atendre l’augment de la demanda. Des que es va posar en marxa a finals del 2013, Projecte Home ha atès més de 400 persones del territori, entre les quals també hi ha familiars que participen de les teràpies. El servei s’ubica a l’Hotel d’Entitats i té el suport de l’Obra Social ‘la Caixa’ i l’Ajuntament.

Summary: Projecte Home amplia el servei d'addiccions de Tarragona per atendre l'augment de les demandes d'ajuda


El director general d'Ifema, Eduardo López-Puertas, ha insistit que descarten emprendre accions legals contra Fira de Barcelona per una suposada competència deslleial per la celebració del Mobile World Congress (MWC). La polèmica generada els darrers dies partia del fet que la fundació de l'esdeveniment mundial de telefonia mòbil rep subvencions públiques. López-Puertas ha volgut deixar clar en declaracions a l'ACN que les relacions amb Fira de Barcelona són "excel·lents" i que hi ha un vincle de "col·laboració" per créixer junts en aquells projectes en els quals es pugui col·laborar. Amb tot, ha destacat que la fira madrilenya és l'única que no rep cap subvenció ni té deutes. El director general d'Ifema ha volgut treure ferro a la polèmica insistint que no denunciaran ni a la Fira de Barcelona "ni a ningú" i que concentren les seves actuacions en el pla estratègic per als cinc propers anys i fer créixer l'entitat.  Paral·lelament, també ha volgut fer constar les bones relacions amb la institució catalana explicant que aquest dijous es va reunir amb el director general de Fira de Barcelona.

Summary: Ifema insisteix que no denunciarà Fira de Barcelona pel MWC i afirma que les relacions són "excel·lents"


Una delegació del Centre de Recerques del Pla d'Urgell 'Mascançà' es va reunir la setmana passada amb l'alcalde de Mollerussa, Marc Solsona, per demanar-li que l'equip de govern reconsideri l'autorització de l'enderroc de la Farinera de Sant Antoni, i se li va entregar un manifest. El president de Mascançà, Joan Yeguas, va destacar la importància de la Farinera com una construcció de finals del segle XIX, ''singular i valuosa'' pel seu aprofitament de la força motriu de la Tercera Sèquia per poder transformar els cereals. Segons l'historiador Jordi Soldevila, la Farinera esdevé un element únic que permet explicar la construcció de la Mollerussa ciutat actual. El consistori va aprovar l'enderroc de l'edifici després que ho sol·licités el seu propietari i això ha generat rebuig en alguns sectors del municipi com el grup municipal d'ERC. Segons el Centre de Recerques del Pla d'Urgell Mascançà, la funció de transformació de productes agrícoles fa de la Farinera un ''element distintiu'' de la ciutat respecte el seu entorn comarcal. Segons l'historiador mollerussenc Daniel Altisent en les darreres dècades s'ha perdut un nombrós patrimoni local i per això és precisament important no perdre'n amb l'enderroc d'aquest immoble. La delegació va resumir a l'alcalde Marc Solsona els valors de la construcció en la seva antiguitat, la forma d'extracció d'energia i la seva relació amb la posada en funcionament del Canal d'Urgell amb Mollerussa. Uns arguments que s'afegien als expressats pels tècnics de la Delegació Territorial de Cultura de la Generalitat que van exposar que l'element no amenaça a ruïna i que l'edifici té un interès patrimonial. És per aquest motiu, que segons Mascançà, se'n recomana la seva preservació. Tant des de Mascançà com l'alcalde de Mollerussa es va convergir en les dificultats afegides de la propietat privada i la situació d'abandó patida durant dècades de la Farinera. Així com també del creixent interès pel patrimoni per part de la ciutadania de Mollerussa que a les xarxes socials havien expressat el seu malestar pel possible enderroc. Mascançà valora positivament la tasca de l'actual consistori en la preservació del patrimoni amb casos com el de Cal Castelló de la Llet, Cal Jaques, i la preservació de documents particulars que s'han dipositat a l'Arxiu Comarcal del Pla d'Urgell. Per aquest motiu, encoratgen a l'equip de govern actual a seguir en aquesta tasca.

Summary: El Centre de Recerques Mascançà demana a l'Ajuntament de Mollerussa que reconsideri l'enderroc de la Farinera


El jutjat mercantil número 1 de Girona ha engegat el procés per posar a la venda el Parc Científic i Tecnològic de la Universitat de Girona (UdG) amb la publicació de l'edicte a través del qual es donen a conèixer les condicions per optar-hi i el calendari. La primera fase contempla la venda directa del complex en fase de liquidació per un import de 22.833.000 euros. Si això no es produeix, els diferents edificis es posarien a licitació en tres lots. El primer, comprendria el centre d'empreses, el Jaume Casademont i el CENTA, per un valor de 13.808.000 euros. El segon lot inclouria l'edifici Narcís Monturiol (a la venda per 3.553.000 euros) i, el tercer, l'edifici H2O (que acull l'ICRA) per un import 2.091.0000 euros. La tercera fase subdividiria el primer lot en tres unitats separades i, si finalment, cap d'aquestes opcions es concreta, la UdG podria ser la propietària del parc sota el compromís de pagar la hipoteca pendent i que se situa en un deute de 10,4 MEUR.

Summary: El Parc Científic i Tecnològic de la Universitat de Girona, a la venda


La Mostra d'Igualada ha tancat la convocatòria de companyies per participar a l'edició de l'abril de 2019 amb 653 propostes de 584 companyies diferents. Així, es manté el registre d'inscripcions per sobre de les 600 sol·licituds. Segons informa el festival, les estrenes protagonitzen el gruix de l'oferta i són un "gran reclam" pels programadors que assisteixen a la Mostra. Alhora també s'observa una varietat de disciplines, malgrat que el teatre de sala és el gènere dominant, seguint del circ, la dansa, el teatre musical, el teatre de titelles o objectes, la màgia, la música, la instal·lació i la 'performance'. Més de la meitat de les produccions (53%) s'adrecen a tots els públics i la franja juvenil (a partir de 12 anys) es continua incrementant fins al 20%. La propera edició de la fira tindrà lloc del 4 al 7 d'abril de 2019 i celebrarà els 30 anys.  Pel que fa a la procedència de les companyies, el 37% de les propostes són de Catalunya, el 8% del País Valencià, el 3% de les Illes Balears i el 32% del conjunt de l'Estat. La resta provenen en gran mesura de països europeus (sobretot França amb un 4%, seguit d'Itàlia, Bèlgica i Suïssa), però també d'arreu del món, entre els que destaquen Mèxic i els països sud-americans (especialment Argentina i Xile), així com els Estats Units, Hong Kong o l'Índia. Segons informa el director artístic de la Mostra, Pep Farrés, la selecció de la cinquantena de propostes que participaran finalment a la fira té especialment en compte la contemporaneïtat, la innovació en el llenguatge escènic, l'aportació en el format, i la dramatúrgia, així com també que sigui una estrena i que les companyies no hagin participat en l'anterior edició del certamen.

Summary: La Mostra d'Igualada rep 635 propostes per actuar a la 30a edició de la fira


El DUP, el partit nord-irlandès que garanteix la majoria de govern a Theresa May, ha confirmat que votarà en contra de la moció de censura que es debatrà aquest dimecres a la Cambra dels Comuns. Tot i que els 10 diputats del partit han rebutjat aquesta nit l'acord del Brexit que havia negociat May amb Brussel·les, la seva líder, Arlene Foster, ha dit que treballaran "constructivament" amb l'executiu per aconseguir un nou acord. "Rebutjant l'acord de sortida, el parlament ha actuat defensant els millors interessos de tot el Regne Unit", ha dit Foster en un comunicat. Segons ella, ara May "pot demostrar als negociadors de Brussel·les que calen canvis per aconseguir el suport del parlament".  Amb els vots del DUP, l'hipotètic èxit de la moció de censura presentada pel partit laborista depèn de la divisió interna dins del partit conservador.  May va aconseguir superar una moció contra el seu lideratge al capdavant dels 'tories' i els rebels no li poden disputar el càrrec en un any.  Per tant, i tot i que 118 dels seus diputats han votat en contra de l'acord aquest vespre, la primera ministra podria sobreviure a la moció si els parlamentaris 'tories' descontents prefereixen mantenir-la a ella al 10 de Downing Street en comptes de forçar un canvi.

Summary: Els socis nord-irlandesos de May confirmen que votaran en contra de la moció de censura


La missió de l'òrgan és participar en l'elaboració i desplegament del Pla nacional del llibre i la lectura ACN Barcelona.-El Govern ha acordat augmentar el nombre de vocalies del Consell Nacional de la Lectura per tal de reforçar el pes del sector educatiu dins aquest òrgan col·legiat de caràcter consultiu, que té com a missió principal participar en l’elaboració i desplegament del Pla nacional del llibre i la lectura. Concretament, l'executiu ha aprovat incorporar-hi la persona titular de la Direcció General de Currículum i Personalització del Departament d’Educació; de la Direcció General d’Atenció a la Família i Comunitat Educativa del Departament d’Educació; un representant de l’Associació de Mestres Rosa Sensat i un representant de la Federació de Moviments de Renovació Pedagògica de Catalunya (FMRPC).  L'objectiu de la incorporació de representants de l’àmbit educatiu és que el Consell gaudeixi de la màxima representativitat, tant de l’àmbit cultural com de l’educatiu. El Consell Nacional de la Lectura inclou professionals, institucions i associacions de l’àmbit del llibre i la lectura, tant del sector públic com del privat, així com diversos experts.  Té les funcions de participar en l’elaboració del Pla i proposar mesures; efectuar el seguiment del desplegament del Pla i proposar iniciatives de desplegament; fomentar la comunicació i la cooperació entre els diferents agents implicats en el desplegament del Pla per assolir-ne els objectius; proposar mesures per atendre les necessitats del sector del llibre i per fomentar la lectura; debatre i aprovar les propostes sorgides de les comissions de treball, i aprovar la proposta de Pla nacional del llibre i la lectura abans que el Departament de Cultura l’elevi al Govern.  El passat mes de juliol, el Govern va aprovar encarregar al Departament de Cultura, amb la col·laboració del Departament d’Educació, l’elaboració d’un Pla Nacional del Llibre i la Lectura i va crear el Consell Nacional de la Lectura. A diferència dels plans de lectura impulsats anteriorment (el 2008, el 2012 i el 2017), aquest és el primer pla que parteix d’un Acord del Govern i es fixa com a objectiu retornar igualment al Govern una proposta de pla per a la seva aprovació abans del mes de setembre de 2021. També per primera vegada, el pla es desenvolupa amb la implicació tant del Departament d’Educació com de la Secretaria d’Universitats i Recerca.  El Govern ha explicat que el Pla Nacional del Llibre i la Lectura de Catalunya és un instrument transversal que ha d’elaborar el Departament de Cultura en coordinació amb el Departament d’Educació i que ha de servir per dissenyar les actuacions i inversions del Govern en l’àmbit del llibre i la lectura i les propostes de desplegament i modificació del marc normatiu actual.

Summary: El Govern incorporarà representants del sector educatiu al Consell Nacional de la Lectura


La T2 reobrirà a partir de l'1 d'agost excepte la part on operava Easyjet ACN Barcelona.-La directora de l'aeroport del Prat, Sonia Corrochano, ha explicat aquest dijous que el projecte per millorar la capacitat de les pistes i la construcció de la terminal satèl·lit, prevista per al 2026, es manté vigent si bé ha admès que es podria endarrerir "potser un o dos anys" en funció de com evolucioni la recuperació després de la crisi de la covid-19. En una conferència a Diàlegs- Tribuna Sant Cugat Empresarial’, Corrochano ha insistit que la nova terminal compliria amb totes les garanties de sostenibilitat i que l'allargament de la tercera pista es faria amb "totes les compensacions que calgui". D'altra banda, la directora de l'aeroport ha dit que la T2 reobrirà les seves portes l'1 d'agost, excepte la part on operava Easyjet. En la seva intervenció telemàtica, la directora de l'aeroport ha recordat que l'ampliació de la capacitat "estava molt a prop" però que amb l'arribada de la pandèmia "el que es fa és ajornar-se la necessitat però hi serà igual". En aquest sentit, ha calculat que aquests projectes es podrien endarrerir un o dos anys. "Haurem de veure com és la recuperació real i en quin moment ho necessitem", ha comentat Corrochano, que ha garantit que la nova terminal compliria amb els màxims criteris de sostenibilitat. Pel que fa les compensacions davant una eventual ampliació de la tercera pista Corrochano ha dit que ha reiterat que es va oferir compensar la invasió de l'espai protegit mediambientalment amb una proporció d'1 a 5. Així ho va apuntar també el president d'Aena el 27 de febrer en una conferència al Cercle d'Economia, en què també va afirmar que allargar-la era un requisit indispensable perquè el Prat es convertís en un 'hub' i que d'una altra manera la construcció de la terminal satèl·lit no tindria sentit. De moment, però, no hi ha cap decisió presa i Corrochano ha recordat que Aena no te competències per aprovar aquesta ampliació sinó que només ha proposat "solucions". D'altra banda, la directora de l'aeroport ha avançat que a partir de l'1 d'agost es reobrirà la T2 (A i B) després que la caiguda dràstica de vols obligués a tancar-la ja que hi van deixar d'operar, entre d'altres Ryanair, Norwegian i Easyjet, tot i que la zona on operava aquesta darrera es mantindrà tancada encara. Pel que fa a la T1, es va reduir a un terç de la seva capacitat però molt més del que es necessitava per tenir-la habilitada en el moment de la desescalada. De fet, ja estarà operativa aquest cap de setmana quan decaigui l'estat d'alarma.   Corrochano ha fet un repàs de les mesures que ha recomanat l'AEASA i ha citat, per exemple, un major augment de la distància entre taulells i filtres de seguretat, les mesures de protecció dels  treballadors o l'accés autoritzat a la terminal de només treballadors i viatgers. La directora ha insistit molt en treballar per traslladar una imatge de no només l'aeroport com a espai segur sinó en totes les etapes del viatge, des de l'inici fins a l'arribada, passant per la destinació final del passatgers, com l'hotel, el transport públic, la fira o la platja, entre d'altres. Es tracta d'un objectiu, ha detallat, en què hi han treballat tots els aeroports europeus de manera coordinada. Sobre la recuperació de les rutes intercontintentals, ha assenyalat que "dependrà molt" de com evolucioni la pandèmia en els diferents països i que la situació "anirà canviant". Per exemple, ha pronosticat que a l'agost es podria restablir alguna ruta amb els Estats Units però en canvi es pot endarrerir la connexió amb la Xina després de l'últim rebrot.

Summary: Corrochano assegura que l'ampliació del Prat es manté però assumeix que es pot endarrerir per la crisi de la covid-19


L'Audiència de Girona ha jutjat tres acusats de simular un accident de trànsit a Girona amb l'objectiu d'estafar l'asseguradora i cobrar indemnització. S'enfronten a 4 anys de presó, a una multa de 3.600 euros i a haver de pagar-ne 7.750 a la companyia. Segons consta al certificat amistós que van signar, el sinistre va tenir lloc a la cruïlla del parc Migdia el gener del 2012. Un dels acusats conduïa un cotxe i va xocar contra els altres dos, que anaven en moto. La companyia va contractar un detectiu privat, que mesos després va descobrir que els processats es coneixien entre ells i que hi havia coses de l'accident que no quadraven. Al judici, els processats han negat els càrrecs. El conductor del cotxe ha explicat que no va reparar els danys en un taller, sinó a casa d'un amic que tenia coneixements de mecànica.

Summary: Jutgen tres acusats de simular un accident de trànsit a Girona per estafar l'asseguradora i cobrar indemnització


Els Bombers de la Generalitat han trobat sans i estalvis els dos veïns de les Franqueses del Vallès, de 33 i 35 anys, desapareguts des de dimecres al vespre a la Vall de Núria, a Queralbs (Ripollès). Els ha localitzat un helicòpter d'aquest cos cap a dos quarts d'una del migdia quan sobrevolava l'Estany Blau de Carançà i els ha portat fins al poble de Queralbs. Els dos excursionistes havien d'arribar al refugi del Pic de l'Àliga ahir a la nit i els familiars, en veure que es feia de nit i no arribaven al lloc on havien de fer nit, van denunciar la desaparició al telèfon d'emergències 112. En l'operatiu de recerca hi han treballat un helicòpter i tres dotacions terrestres dels Bombers i un helicòpter, un Grup Caní, una Unitat de Muntanya i dues patrulles dels Mossos d'Esquadra. Durant la nit de dimecres a dijous, els Bombers de la Generalitat han buscat els dos excursionistes pels refugis de la zona sense èxit. Aquest dijous la recerca s'ha fet pel pic de Noucreus, el coll de Tirapits, la zona del refugi Coma de Vaca i pels voltants del santuari de Núria.

Summary: Trobats sans i estalvis els excursionistes de les Franqueses del Vallès perduts a la Vall de Núria


L'Assemblea Barcelona Ciutat d'Unió Democràtica de Catalunya, celebrada aquest dimecres a la nit a la capital catalana, ha triat Josep Antoni Duran i Lleida com a cap de llista per a les eleccions del 20 de desembre al Congrés dels Diputats. Ho ha fet amb un 94,74% dels vots favorables. Un 3,51% dels assistents han votat que no volien aquesta figura com a número 1 i un 1,75% han votat en blanc. L'opció de Duran era l'única que es presentava. Un cop complert aquest pas, ara faltarà encaixar la llista de Barcelona Ciutat amb la de la sectorial de Barcelona Comarques del partit. En aquesta la llista es va decidir dilluns passat, i l'encapçala Josep Sánchez Llibre.

Summary: L'Assemblea Barcelona Ciutat d'Unió tria Duran i Lleida com a cap de llista pel 20-D amb un 94% dels vots


El Centre Social de Sants, una associació de veïns del barri, aposta per redibuixar l'última fase de cobriment de les vies, deixant fora l'edifici ocupat de Can Vies. Amb el suport i la col·laboració del Secretariat de Sants, Hostafrancs i la Bordeta i també de la Federació d'Associacions de Veïns de Barcelona, l'entitat demana no allargar més la situació i considera que l'acord amb les finques afectades per la tercera fase de les obres és "inviable". Així, volen modificar el Pla General Metropolità i desafectar les parcel·les encara per executar, de forma que es pugui iniciar un procés de participació ciutadana per tal de redibuixar els accessos al calaix i a l'estació de metro de Mercat Nou, al carrer Riera de Tena. La proposta ha estat avançada pel diari 'El Periódico' i l'entitat l'ha explicitada després a través de la seva pàgina web. Una vegada acabades les obres de la primera i segona fase del calaix de Sants, una primera per urbanitzar el carrer Antoni de Capmany i una segona per cobrir-lo i crear una rambla enjardinada, queda pendent l'accés a aquesta rambla pel seu costat mar. Les obres estan aturades després de les protestes i aldarulls que es van produir al barri quan les màquines van entrar a enderrocar l'edifici ocupat de Can Vies.  El Centre Social de Sants vol acabar ja amb aquesta situació i aposta per redibuixar el projecte, perquè "ajornar en el temps aquesta afectació no fa més que precaritzar els veïns i veïnes que hi viuen". Els veïns recorden que aquest projecte es va pensar fa catorze anys i defensen que "l'urbanisme ha d'estar al servei de les persones i no pas al revés". A més, remarquen que aquesta desafectació permetrà focalitzar els esforços i recursos a solucionar la situació d'una cinquantena de famílies pendents de ser expropiades i reallotjades i que ara mateix viuen als carrers Burgos i Riera de Tena.

Summary: Entitats veïnals aposten per deixar fora Can Vies de l'última fase de les obres de cobriment de Sants


La immobiliària Colonial ha convocat aquest dilluns a primera hora de la tarda un consell d'administració extraordinari per pronunciar-se sobre un possible canvi de seu social, que actualment està situada a l'avinguda Diagonal de Barcelona. Segons fonts pròximes a la companyia, les oficines que la immobiliària té al passeig de la Castellana de Madrid es perfilen com a nou domicili social. La companyia que presideix Juan José Brugera és propietària d'una cartera d'edificis d'oficines repartits per Madrid, Barcelona i París.

Summary: La immobiliària Colonial convoca un consell d'administració per valorar el trasllat de la seu social fora de Catalunya


El film, dirigit per Alberto Marini i amb Jaume Balagueró com a productor executiu, va passar pel Festival de Sitges 2015 ACN Barcelona.-La producció catalana de terror 'Summer Camp' tindrà la seva estrena mundial el 8 de gener a Mèxic de la mà de VIDEOCINE amb 300 còpies. A Mèxic el film s'anomena 'Campamento de terror: Summer Camp'. Alberto Marini, que va ser productor executiu de '[REC]' i va signar el guió de 'Mientras duermes', ha dirigit aquest film de terror 'Summer Camp' que compta en aquest cas amb la producció executiva de Jaume Balagueró. Aquesta és una pel·lícula sobre infectats però el seu director tenia clar que no volien fer un film més sobre aquest gènere, sinó "donar-li la volta". En una entrevista a l'ACN, Marini va explicar que "a la mitologia dels infectats hi han introduït elements de la mitologia dels homes llop, ja que hi ha un concepte de temporalitat de la infecció". El film va passar pel Festival de Sitges 2015.  A 'Summer Camp', quatre joves s'apunten com a monitors d'un campament d'estiu esperant viure noves experiències. Tot sembla normal, fins que la nit anterior a l'arribada dels nens, comencen a atacar-se entre ells sense motiu aparent. Comença a partir d'aquí un joc violent del gat i la rata, en què els rols de caçador i presa s'intercanvien constantment els papers. VIDEOCINE, empresa dedicada a la distribució del cine mexicà del grup TELEVISA, té una llarga trajectòria de pel·lícules entre les que destaquen 'Mortadelo y Filemón', 'Los Juegos del Hambre' o 'Ouija'. 'Summer Camp' està produït per Filmax, Pantelion, Rebelión Terrestre i The Safran Company.


El conseller d'Interior, Miquel Buch, assegura que el Departament "analitzarà" la petició de la Sala de Govern del Tribunal Superior de Justícia de Catalunya (TSJC), que aquest dimarts reclamava "protecció presencial i permanent" dels Mossos d'Esquadra a les seus judicials davant les accions dels CDR consistents en l'abocament de fems i escombraries davants diferents jutjats catalans. Buch detalla que tot i que encara no té constància oficial de la petició del TSJC, es compromet a estudiar el cas perquè aquesta és una "situació nouvinguda" que podria tenir una "afectació directa" al cos de Mossos. Sobre les crítiques del TSJC a la consellera de Justícia, Ester Capella, per no haver condemnat els fets, Buch s'ha limitat a mostrar el seu suport a la consellera i evitar la polèmica.

Summary: Buch avisa que la protecció permanent dels jutjats que reclama el TSJC pot tenir una "afectació directa" al cos


Un miler de persones bloquegen les sortides dels Jutjats de Girona per evitar que els Mossos traslladin a la presó els dos detinguts pels aldarulls de divendres. Es tracta de dos joves arrestats per la Policia Nacional que aquest diumenge han passat a disposició de la jutgessa que n'ha decretat l'ingrés al centre penitenciari. Els concentrats han deixat clar que no es mouran i criden consignes contra la policia catalana que ha fet un cordó policial al costat de cada una de les sortides. En el dispositiu,, hi ha set furgonetes de l'ARRO i prop d'una trentena d'agents. Els concentrats criden consignes com 'no passareu' o 'els mossos seran sempre monstres'. Els Mossos també han identificat un jove per saltar-se el cordó policial.  A banda del bloqueig de les entrades dels Jutjats, els concentrats també han bloquejat la sortida del carrer Canalejas en dos sentits amb una sentada. Aquest és   l'únic per on pot sortir el furgó que ha de portar els dos joves a la presó. Els Mossos custodien els manifestants en tots els punts i n'han identificat un que s'ha saltat ell cordó policial.  També s'han viscut moments de tensió quan dos manifestants unionistes han creuat el carrer Canalejas i s'han enfrontat primer amb els Mossos i posteriorment als manifestants. Malgrat uns moments de tensió no hi ha hagut cap incident.

Summary: Un miler de persones bloquegen les sortides dels Jutjats de Girona per impedir que s'emportin els detinguts a presó


Dos menors estan en estat greu i set persones han resultat ferides de menys gravetat en l'incendi d'uns baixos d'un edifici de 12 plantes a Sant Adrià de Besòs, al carrer Mart. El Sistema d'Emergències Mèdiques (SEM) ha atès en total nou veïns per inhalació de fum: els set de menys gravetat els ha traslladat a diferents centres, els menors greus els ha evacuat a l'Hospital Vall d'Hebron i ha donat d'alta dues persones més en el mateix lloc. Els Bombers han rebut l'avís a les 11.47 hores i han enviat sis dotacions. També s'hi han desplaçat els Bombers de Barcelona. A les 12.04 ja s'ha donat el foc per apagat. El SEM ha activat 18 ambulàncies.  L'incendi ha afectat el menjador, el passadís i un vestíbul. A l'arribada dels Bombers, els veïns ja havien iniciat l'extinció des de l'exterior amb extintors, i això ha fet reduir la intensitat de les flames. S'han rescatat dues persones de l'interior del pis. Com a mesura preventiva per la gran quantitat de fum que hi havia a l'escala, els Bombers han  evacuat alguns veïns dels pisos superiors, i d'altres han quedat confinats als seus domicilis. Un cop apagat el foc, s'ha ventilat l'escala i s'han revisat totes les plantes.

Summary: Dos menors greus i set persones ferides de menys gravetat en l'incendi d'uns baixos d'un edifici de Sant Adrià


El secretari general del PP, Teodoro García, ha acusat el president del Govern, Quim Torra, i el del Parlament, Roger Torrent, de fer "crides a trencar la llei" en l'aniversari de l'1-O. "Que no diguin després que són presos polítics perquè el que fan és trencar la llei, quan el pes de la llei recaigui sobre seu que no vinguin al Parlament a dir que estan oprimits, s'ho han guanyat a pols", ha dit a una entrevista a 'Espejo Público'. Per a García, "exhibir les urnes" un any més tard o tallar carrers i vies de tren són actes il·legals. "Les urnes són una mostra de l'intent d'acabar amb la igualtat d'oportunitats de tots els espanyols, perquè Catalunya és de tots i no del senyor Torra", ha manifestat. Per al número 2 del PP, l'1-O va ser un "intent de cop d'estat" i critica que el Govern el recordo com un "fet heroic quan va ser vergonyant i un cop a la democràcia". Teodoro García ha amenaçat Torra i Torrent perquè considera que estan "avisats i advertits". "Si la justícia actua, tenen l'opció d'acompanyar Junqueras o marxar a Brussel·les amb Puigdemont en un exili forçós quan no es compleix la llei i et converteixen en un fugitiu de la justícia", ha valorat.

Summary: El número 2 del PP acusa Torra i Torrent de "fer crides a trencar la llei" en l'aniversari de l'1-O


El ministre de Cultura, José Manuel Rodriguez Uribes, traslladarà en una reunió aquest dijous als consellers de les comunitats autònomes la proposta d'impulsar un "gran pacte d'estat per la cultura" que inclogui l'administració estatal, les autonomies i els municipis. Segons detalla el ministeri en un comunicat, el pla busca protegir el sector perquè "ningú quedi enrere en la fase de lluita contra el virus", "rellançar-lo" quan s'acabi la pandèmia i reconèixer-lo com a "bé de primera necessitat". El ministre traslladarà la proposta a una trentena de representats del sector en una reunió divendres. La iniciativa sorgeix després d'una 'apagada cultural' digital en protesta per la decisió del ministre de no activar recursos per al sector. La proposta que el ministre presentarà als responsables de cultura té tres àrees. La primera per protegir el sector de la cultura i fer "el possible" per superar la fase de resistència vinculada a la lluita contra el coronavirus. En segon lloc, buscarà que el sector "recuperi el pols" així com fomentar la cultura per "reconstruir-la i reimpulsar-la des de tots els àmbits", amb el ministri al "capdavant".   Finalment, també vol fer constar el reconeixement de la cultura com a bé de primera necessitat amb l'objectiu de "preservar-la de futures crisis" i pensant que ha d'estar "especialment protegida de l'especificitat i significat de sortir de la crisi sense afectar la cultura".   Per això, el ministre assegura que vol apostar per al "treball conjunt" de col·laboració, "alçada de mires, lleialtat, unitat i confiança" que la cultura a l'Estat és un "valor compartit, plural i comú" que necessita "de tothom", sense "regateig polític".  El pacte d'estat que proposa busca també, segons la nota del ministeri, incloure el sector cultural i, per això, Rodriguez Uribes l'estendrà aquest divendres al sector amb una reunió que mantindrà amb 30 representants del món de la cultura juntament amb la ministre d'Hisenda, Maria Jesús Montero.  Aturada cultural La Unió d'Actors i Actrius va desconvocar divendres al vespre l''Apagada Cultural' de 48 hores que estava prevista fins dissabte després que el govern espanyol anunciés que "en els propers dies" el ministre de Cultura, José Manuel Rodríguez Uribes, convocaria el sector a una reunió. En un comunicat, l'associació va voler donar "un vot de confiança" a l'executiu, ja que el govern espanyol ha avançat que estudiarà la singularitat del sector per adaptar-hi les mesures. "Aquestes paraules són molt importants, donen esperances a un sector la recuperació econòmica del qual serà molt més complicada i els treballadors del qual no es poden atenir a les mesures preses fins ara", han dit, tot confiant que els anuncis "es facin realitat". La campanya es va fer pública el dijous, quan diversos representants culturals van engegar a través de les xarxes socials el hashtag #Apagoncultural. Es tractava d'una resposta al titular de Cultura espanyol, que va dir que no era el moment d'activar recursos per al sector: "Ja arribarà el moment d'impulsar i reimpulsar per a la cultura i l'esport. Avui toca pensar en els malalts, en salvar-los-hi la vida i en parar el virus".

Summary: Rodríguez Uribes proposa ara un "gran pacte d'estat" per la cultura


El PSOE guanya les eleccions al Congrés dels Diputats amb 128 escons, 43 més que els obtinguts el juny del 2016, amb el 26,25% escrutat. El PP ocupa la segona posició amb 66 diputats, una davallada de 71 respecte als últims comicis. Cs se situa en tercera posició, amb 50 escons, 18 més, i passa per davant d'Unides Podem, que perd representació, dels 71 del 2016 a 38. El partit d'extrema dreta Vox irromp amb força a la cambra baixa espanyola amb 23 diputats. Amb aquests resultats, el bloc dels partits de dretes no arriba a la majoria absoluta, però PSOE i Cs sí que hi arribarien, mentre que la suma del PSOE i Unides Podem necessita el suport de formacions independentistes o nacionalistes per arribar als 176 diputats.

Summary: El PSOE (128) guanya les eleccions, el PP (66) s'enfonsa i Vox (23) irromp al Congrés, amb el 26% escrutat


Coincidint amb el Dia contra la discrimació racial, el conseller de Treball, Afers Socials i Famílies, Chakir el Homrani, ha visitat aquest dijous l'Institut Barres i Ones de Badalona, un dels 18 que formen part del projecte Instituts Oberts, on s'han fet un seguit d'activitats al voltant del racisme. El conseller ha destacat que aquest programa, que promou l'èxit educatiu i la cohesió als centres de secundària d'alta complexitat, juga un paper "essencial" perquè "ajuda a reforçar la situació de les persones i a generar comunitat". Sobre les activitats d'avui en les que han participat una vuitantena de noies i nois, el Homrani ha afegit que "són un bon exemple de com als instituts podem fer un treball de conscienciació entorn del racisme i la diversitat".  El Projecte Instituts Oberts per a Tothom consisteix en obrir els centres (18 instituts al conjunt de Catalunya, cinc d'ells a Badalona) a les tardes perquè els nois i noies que ho vulguin i els seus familiars puguin realitzar activitats esportives, culturals i artístiques amb l'objectiu de crear un altre espai de convivència comunitària al barri. A més a més, pretén que els alumnes de l’ESO estiguin en un espai educatiu i pedagògic durant l’horari no lectiu. Es treballa amb els recursos del centre educatiu i amb els que ofereixen els agents de l’entorn. La vuitantena de joves que han participat aquest dijous de l'activitat han pogut fer un taller de hip-hop, un altre d’expressió plàstica on han pintat murals amb amb la tècnica del grafit i un debat participatiu a les xarxes socials.

Summary: El Homrani destaca el paper "essencial" que juga el projecte Instituts Oberts com a motor de cohesió social


Els nou municipis de l'extrem nord de la Conca de Barberà posen fi als problemes d'abastament d'aigua potable després de quinze anys sense tenir garantit el subministrament. Aquest dissabte s'ha segellat l'acord "històric" entre el Consell Comarcal, la Diputació, l'Agència Catalana de l'Aigua i el Consorci d'Aigües de Tarragona per engegar la primera fase del projecte, pressupostat amb més 11 milions d'euros i que donarà servei a uns 4.000 habitants de Sarral, Santa Coloma de Queralt, Conesa, les Piles, Savallà del Comtat, Llorac, Passanant i Belltall, Vallfogona de Riucorb i Forès. El president del Govern, Quim Torra, s'ha disculpat pel retard de l'arribada de la infraestructura i ha realçat el seu compromís amb la iniciativa del País Viu. Més d'una cinquantena de persones s'han concentrat a les portes del Castell dels Comtes de Santa Coloma de Queralt, on s'ha celebrat l'acte, per oposar-se a l'arribada d'aigua de l'Ebre com a solució per garantir el subministrament d'aigua potable a aquests pobles de la Baixa Segarra i per rebutjar la implantació de nous parcs eòlics. Els manifestants han fet arribar les seves queixes al president de la Generalitat i al conseller de Territori i Sostenibilitat, Damià Calvet, que s'ha compromès a reunir-se amb ells.

Summary: La Conca de Barberà posa fi als problemes d'abastament d'aigua potable de nou municipis de l'extrem nord de la comarca


L'aeroport de Lleida-Alguaire ha tancat la temporada d'hivern amb un lleuger increment de passatgers respecte les darreres temporades i ha arriba a la xifra dels 25.000, segons ha informat el Departament de Territori. Han estat sobretot esquiadors britànics i israelians que tenien com a destinació final les estacions andorranes. Aquest diumenge s'han enlairat els dos últims avions des de l'aeroport lleidatà fins al de Londres-Gatwick organitzats pel tour-operador Neilson Thomas Cook, que aquest hivern també ha ofert rutes a Manchester i Birmingham. A més, ha estat el darrer dia d'operacions del conveni entre Neilson i la Generalitat que comprometia la companyia a volar cinc hiverns des d'Alguaire. El Govern ja negocia amb el tour-operador la renovació de l'acord i també manté contactes amb altres aerolínies però de moment l'única activitat comercial que mantindrà la infraestructura serà la línia regular d'Air Nostrum a Palma de Mallorca, amb dos vols setmanals. L'executiu i la resta d'institucions del territori també prioritzen diversificar l'activitat de l'aeroport reforçant-ne els usos industrials, ja sigui el transport de mercaderies o amb empreses de serveis vinculats al sector aeronàutic. El touroperador Neilson va començar la temporada el 20 de desembre amb quatre vols setmanals cada diumenge procedents de Manchester, Birmingham i dos de Londres- Gatwick. Diumenge passat, 3 d'abril, van acabar les operacions a Manchester i Birmingham i aquest diumenge s'han enlairat els dos últims a la capital britànica. Portaven, en total, 406 passatgers. Poc després de les deu ha sortit l'avió de Thomas Cook amb 219 passatgers i a les onze ho ha fet el contractat pel tour-operador a la companyia escandinava Norwegian , amb 187 persones a bord. El segon ha sortit amb una hora de retard per un problema tècnic. Durant tota la temporada l'hora de sortida d'aquest vol era les 11:45 però aquest diumenge, en ser l'últim dia, estava previst que s'enlairés a les deu. Neilson ha usat l'aeroport durant 17 diumenges. D'aquests, només el 27 de desembre hi va haver una incidència per boira i els avions els van redirigir a l'aeroport de Reus. El responsable de la companyia a Andorra, Iain Archer, ha explicat que aquesta temporada han tingut uns 11.500 clients (el doble en trajectes d'anada i tornada), una xifra similar a la de l'any passat però inferior als 14.000 que van tenir el primer dels cinc anys del conveni. L'ocupació dels avions ha rondat el 95%. Encara han estat una minoria els que han triat l'estació de Baqueira Beret en comptes d'Andorra, prop de 200, però són més del doble que l'any passat i la satisfacció és molt alta, segons Archer. De fet, ha comentat que si Neilson continua operant a Alguaire la voluntat és potenciar aquest destí.  La negociació està en marxa i la setmana que ve hi ha prevista una nova reunió amb Aeroports de Catalunya. Archer ha admès que s'està parlant també amb els aeroports de Reus, Perpinyà i Tolousse. El responsable de la companyia a Andorra ha destacat que al llarg dels cinc anys de conveni "han millorat molt les nostres operacions a Alguaire" i ha destacat el bon funcionament de la instal·lació. Com a punts forts de l'aeroport lleidatà ha destacat l'"exclusivitat" que tenen per operar i també les bones comunicacions per carretera amb el Pirineu. El punt feble són les afectacions per la boira, però ha recordat que aquest hivern només hi ha hagut una desviació per aquest motiu. Aquest any la novetat va ser que el tour-operador britànic va contractar avions més grans de la companyia escandinava Norwegian Air, de gairebé 200 passatgers (excepte l'avió de Birmingham, d'uns 100 passatgers). D'altra banda, Arkia, la companyia de touroperació israeliana, va iniciar els vols d'hivern el 15 de gener, amb un vol a la setmana i la va finalitzar el 25 de març. Durant aquest període va transportar més de 2.000 turistes israelians per visitar el territori i anar a esquiar durant una setmana.   Finalment, Air Nostrum ha continuat amb els seus vols a Palma de Mallorca els divendres i diumenges. Aquesta temporada d'hivern ha dut 3.020 viatgers. Aeroport "consolidat"a, segons el Govern Pel delegat del Govern a Lleida, Ramon Farré, després de cinc anys de tour-operació des de Gran Bretanya a Lleida-Alguaire l'aeroport "s'ha consolidat" de manera que "ningú ja no el posa en aquella caixa dels aeroports que no tenen passatgers, és plenament operatiu, sabem que té grans avantatges per accedir al Pirineu des de la banda sud i que opera amb normalitat els 365 dies de l'any". Les úniques incidències els darrers anys han estat motivades per la boira que ha obligat a desviar a Reus algun vol. Aquesta temporada d'hivern va passar el dia de Nadal, que era divendres i va afectar els vols d'Air Nostrum, i el diumenge 27 de desembre, quan els vols de Neilson Thomas Cook van haver d'aterrar a l'aeroport tarragoní. Segons Farré, "en termes generals les xifres estan molt estables perquè al cap i a la fi el mercat que tenim és el mateix, per tant, hi ha increments o decrements anuals molt limitats que acaben depenent força més dels dies de boira que hi hagi hagut". Negociacions amb Neilson Thomas Cook que s'han de concretar en les pròximes setmanes Pel que fa a les converses per a la continuïtat de Neilson Thomas Cook a l'aeroport lleidatà, el delegat de la Generalitat ha dit que "les coses van força bé, però les negociacions són llargues i no són senzilles, hem de parlar del handling, de seguretat, de temps d'arribada de les operacions... són debats que l'allargaran poc o molt". Això sí, Farré confia tenir "encarrilada" la negociació durant aquest mes d'abril "perquè Neilson necessita saber com ha d'operar l'any vinent i nosaltres també volem saber com operarem a l'aeroport la temporada d'hivern vinent". En tot cas, el delegat del Govern no ha volgut donar per fet l'acord perquè "els processos de negociació no se sap mai com acaben fins que acaben".  "Que l'aeroport és una bona plataforma per anar al Pirineu és indubtable, que tenim bona relació amb el tour-operador també, altra cosa és si ens posem o no d'acord amb les condicions, perquè en aquest món la competència és molt forta", ha destacat. En aquest sentit ha recordat que precisament fa cinc anys Neilson Thomas Cook va deixar l'aeroport de Tolousse pel de Lleida "i ara Tolousse segur que farà els seus moviments per intentar reprendre els tractes amb Neilson i pot haver-hi altres aeroports interessats; nosaltres tenim bones cartes i tenim voluntat i ganes que continuïn, però ens haurem de posar d'acord". De fet, el tour-operador britànic està negociant també amb els aeroports de Perpinyà i Reus -a banda del de Tolousse- un cop expirat el conveni amb el de Lleida que li atorgava bonificacions en taxes aeroportuàries. "Fronts oberts" per aprofitar altres avantatges de l'aeroport en una nova "orientació estratègica" Ramon Farré ha remarcat que l'aeroport de Lleida-Alguaire té "altres avantatges" més enllà de "la seva proximitat amb el Pirineu, les seves bones condicions de pista o la seva amplitud". I aquests "trumfos" són que els haurien d'atreure activitats de caràcter industrial. En aquest sentit, ha detallat les bones connexions amb la resta de Catalunya i amb l'Aragó, "dos territoris de molta activitat industrial i comercial", el fet de disposar de 300 hectàrees al voltant de la infraestructura i també d'un cel aeri molt poc congestionat. El delegat de la Generalitat a Lleida ha insistit que també es treballa per posar en valor aquests actius "perquè no volem tenir només tour-operació d'hivern sinó que volem obrir l'aeroport a altres activitats de caràcter industrial". "Tot això no es fa d'un dia per l'altre, però en aquests cinc anys sí que hem aconseguit que des de fora se'ns vegi com un aeroport plenament operatiu, amb totes les condicions, a prop de l'àrea de Barcelona, ben situat territorialment a l'estat espanyol... i això ens fa albirar esperances de tenir èxit en aquesta nova orientació estratègica". En tot cas, tot i que Farré assegura que hi ha "molts fronts oberts" per intentar aprofitar les noves oportunitats de l'aeroport, de moment falta que arribin les concrecions. Per això amb vistes a aquest estiu no s'esperen operacions noves, només els vols d'Air Nostrum a Palma.

Summary: L'aeroport de Lleida-Alguaire tanca la temporada d'hivern amb un lleuger increment de passatgers i arriba als 25.000


L'Audiència de Girona ha jutjat aquest dimecres dos acusats que s'enfronten a 46 anys de presó cadascun per violar en grup una noia a Girona la matinada del 21 de gener del 2017. Segons l'escrit d'acusació de la fiscalia, tres homes van agredir sexualment la víctima cap a les cinc de la matinada a la zona del pont de la Font del Rei. Un dels atacants no ha pogut ser identificat. El fiscal acusa cadascun dels processats d'un delicte d'agressió sexual com a autors i de dues violacions més com a cooperadors necessaris. També els acusa de robatori amb violència per endur-se el mòbil de la noia. La víctima ha declarat a porta tancada durant més d'una hora i els processats han negat les acusacions. ((En aquesta actualització s'afegeix que el judici ha quedat vist per a sentència i que les defenses demanen l'absolució)) Segons l'escrit d'acusació del fiscal, al qual s'ha adherit l'acusació particular, la víctima anava en companyia d'un amic quan es va trobar els dos acusats i un tercer home que no ha pogut ser identificat a l'entorn del pont de la Font del Rei de Girona. Eren les cinc de la matinada. Aleshores, i sempre segons les acusacions, va començar una discussió entre els dos grups, fins que l'amic de la víctima va marxar "deixant-la sola amb els tres joves". En aquell moment, un dels processats li va agafar el mòbil mentre un altre li ensenyava una navalla dient-li que no li tornaria el telèfon fins que "els hi xupés la polla als tres". "Davant la negativa de la víctima, entre els tres la van subjectar amb força i la van arrossegar fins a una terrassa propera", concreten les acusacions que sostenen que, un cop la van tenir immobilitzada contra la paret, dos d'ells la van violar mentre el tercer la subjectava. Un d'ells, a més, també va obligar la víctima a fer-li una fel·lació. Segons les acusacions, un dels acusats jutjats aquest dimecres va ser el que va penetrar la víctima i la va forçar a fer-li la fel·lació. L'altre, concreten, va estar tota l'estona subjectant la víctima: "No la va penetrar vaginalment però li va fer tocaments als pits i a la vagina". El tercer atacant no ha pogut ser identificat i, per tant, no s'ha assegut al banc dels acusats. Després de perpetrar l'atac, van marxar corrents, enduent-se el mòbil de la noia. Com a resultat de l'agressió sexual múltiple, la víctima va patir lesions amb diversos eritemes i hematomes i dolor cervical. A més, remarquen les acusacions, pateix estrès posttraumàtic i ha precisat tractament psiquiàtric. Relació "consentida" El cas ha arribat a judici aquest dimecres a la secció tercera de l'Audiència de Girona. La víctima ha declarat a porta tancada durant més d'una hora. Els acusats ho han fet al final del judici, tal com havien demanat els advocats de la defensa Carles Monguilod i Narcís Badosa. Els dos processats han dit que quan es van trobar amb la víctima i el seu amic hi va haver una discussió perquè li van recriminar que portés el gos deslligat però han afegit que, després d'aquesta primera disputa, van començar a xerrar. "És veritat que l'amic insistia en marxar", ha dit un dels processats que exposa que, després que el noi se n'anés del lloc, es va establir "bon rotllo" amb la denunciant. "Em va donar el número de mòbil i li vaig fer una perduda per quedar per un altre dia", ha dit. Un dels acusats –el que segons la fiscalia va penetrar la víctima- ha dit que van mantenir relacions sexuals però assegura que van ser "consentides". L'altre acusat ha exposat que, mentre ells estaven "fent les seves coses", va veure la bossa de mà de la víctima i li va sostreure el mòbil. "El vaig veure i, amb la borratxera, li vaig agafar", ha declarat. Tots dos han assegurat que no coneixien de res l'altre jove que estava amb ells perquè se l'havien trobat per primer cop aquella nit. També han negat haver exhibit cap navalla ni a la víctima ni al seu amic. "Vam acabar marxant cadascun a casa nostra perquè era tard", han conclòs. Els dos acusats estan en llibertat. Els Mossos d'Esquadra els van detenir al juny. Tot i que inicialment van entrar a presó, l'Audiència de Girona els va deixar en llibertat sota fiança a mitjans juliol del 2017. L'amic que "deixa tirada" la víctima L'amic que acompanyava la víctima aquella nit i que va marxar deixant-la amb els tres homes no ha comparegut al judici a declarar com a testimoni. El fiscal Enrique Barata i l'acusació particular han sol·licitat la declaració que ja va fer anteriorment, on explica que quan es van trobar amb els tres joves el van amenaçar amb una navalla i, per això, va decidir fugir deixant enrere la noia. A la declaració relatava que poca estona després la víctima havia arribat a casa plorant explicant que l'havien violat. Immediatament va interposar denúncia i es va activar el protocol per casos d'agressió sexual. La lletrada de la víctima ha assegurat que, al llarg de tot el procediment, aquest noi no ha fet res més que "deixar tirada" la víctima, també aquest dimecres no compareixent al judici. Les forenses que van explorar la víctima han exposat que els morats i els eritemes que tenia a la zona del pit i a les cames són "compatibles" amb la "mecànica de subjecció" que va descriure la noia. També van recollir mostres d'ADN, una de les quals corresponen al processat que al·lega haver mantingut relacions sexuals consentides. Jurisprudència de "la manada" La fiscalia i l'acusació particular han mantingut la petició de 46 anys de presó per a cadascun dels processats per un delicte d'agressió sexual amb penetració com a autors i dos delictes més com a cooperadors necessaris per a les altres dues violacions. Als informes, el fiscal Enrique Barata ha argumentat que jurídicament es fa servir el criteri establert pel Tribunal Suprem en la sentència de la coneguda com a "manada" de Pamplona per violacions en grup. També els acusen del robatori amb violència del mòbil com a coautors. En concepte de responsabilitat, sol·liciten que indemnitzin la víctima amb 50.000 euros. Els advocats de la defensa, Carles Monguilod i Narcís Badosa, apunten que la víctima ha incorregut en múltiples contradiccions. Unes contradiccions que la mateixa Audiència de Girona va apuntar a l'hora de deixar en llibertat sota fiança els dos acusats per la diferència entre les declaracions davant dels Mossos d'Esquadra i el relat al jutjat d'instrucció. Les defenses demanen l'absolució. El judici ha quedat vist per a sentència.

Summary: ACTUALIZACIÓ:Jutgen dos acusats que s'enfronten a 46 anys de presó per violar en grup una noia a Girona


La Unitat d'Arrítmies de l'Hospital Sant Joan de Déu ha practicat amb èxit una ablació cardíaca a una nena prematura, de només 32 setmanes i 1.310 grams de pes. Es tracta de la pacient més petita del món a qui se li fa aquesta operació. Els metges van detectar que la nena patia una "taquicàrdia incessant" que feia que el seu cor bategués a 200 pulsacions per minut, quan es trobava a la setmana 28 de gestació. Tot i que van subministrar medicació a la mare durant l'embaràs i a la nena un cop va néixer, la situació no va millorar i finalment van decidir tirar endavant la complexa intervenció el 4 de gener. La principal dificultat del procediment residia en el fet que el cor de la petita només mesurava dos centímetres. La nena ja ha estat donada d'alta i es troba en perfecte estat de salut.

Summary: L'Hospital Sant Joan de Déu pràctica una ablació cardíaca a la pacient "més petita del món"


La consellera de la Presidència i portaveu del Govern, Neus Munté, ha remarcat la importància que es puguin aclarir els fets en qüestions sensibles que afecten la credibilitat i el finançament dels partits. D'aquesta manera s'ha referit en la roda de premsa posterior del Consell Executiu al fet que el president del govern espanyol, Mariano Rajoy, hagi estat citat com a testimoni per declarar en el 'cas Gürtel'. Tot i així, Munté no ha volgut aprofundir en el fet argumentant que la notícia s'ha conegut mentre els membres del Govern estaven reunits al Palau de la Generalitat. "No puc fer una valoració més exhaustiva", s'ha excusat.

Summary: Munté, sobre la citació de Rajoy: "És important que en qüestions tan sensibles es puguin aclarir els fets"


El Partit Popular ha anunciat que abandona el govern del Consell Comarcal del Baix Camp després que, segons la formació, el president (PDeCAT) els hagi fet una "advertència d'expulsió". Segons els regidors, David Chatelain i Sílvia Pujol, tot plegat es produeix per "la situació processal de diversos antics càrrecs de la Generalitat" i descriuen la decisió com a "profundament equivocada". "Suposa ignorar que les resolucions judicials no depenen de la voluntat dels partits polítics i tampoc és justificable que es prengui aquesta decisió a causa de l'aplicació de l'article 155", assenyalen en una nota de premsa enviada aquest divendres, on també retreuen no tenir constància que els socialistes hagin de ser expulsats de l'executiu comarcal, tot i el suport del PSOE al Senat. Totes les forces de l'ens, excepte Ciutadans i la CUP, formaven part de l'executiu, encapçalat per Joaquim Calatayud, del PDeCAT. Fins ara, la majoria de forces s'havien implicat en l'executiu -excepte Ciutadans i la CUP- tenint en compte que "la pràctica totalitat d'accions que es prenen al consell són de caràcter finalista", segons apunten els populars. Els regidors entenen que "la decisió d'expulsar al PP de les institucions, un fet ja viscut al passat com al pacte del Tinell, suposa la ruptura del pacte tancat a l'inici de mandat". "Són els que incompleixen els pactes qui han de donar les explicacions pertinents", reblen. Al comunicat, el grup assegura que els representants del PP al consell comarcal continuaran treballant en la defensa dels ciutadans del Baix Camp.

Summary: El PP surt del govern del Consell Comarcal del Baix Camp


Les cambres de comerç de Palamós i Sant Feliu de Guíxols, al Baix Empordà, estan pendents de la nova llei catalana per poder completar la fusió. Durant el darrer any, ja han unificat la gestió i els serveis que presten i, per primer cop, aquest 2016 presentaran un pressupost conjunt que puja a 550.000 euros. De moment, però, només serà a títol informatiu, perquè fins que el Parlament no desencalli la llei, no es podrà fer el pas definitiu. És a dir, convocar eleccions  i integrar els òrgans de govern. La nova cambra, que ja es dóna a conèixer com la de la Costa Brava Centre, abastarà unes 16.000 empreses de catorze municipis, inclosos al triangle que formen la Bisbal d'Empordà, Cassà de la Selva i Tossa de Mar. Això sí, de moment, només 500 firmes en paguen les quotes voluntàries. Sobre la integració, els presidents de Palamós i Sant Feliu expliquen que encara és aviat per parlar de seus. Però sí que tenen clar que, com a mínim, obriran oficina a Platja d'Aro.    El procés de fusió entre les dues cambres baixempordaneses, inèdit a Catalunya, va començar a finals de maig del 2015. La crisi econòmica, però sobretot el fet que les quotes que paguen les empreses passessin a ser voluntàries, van fer que la integració es convertís en l'única sortida. "Era o això o veure'ns abocades a desaparèixer", ha recordat el president de la de Sant Feliu, Joan Puig.  Ara, gairebé dotze mesos més tard, les dues cambres de comerç ja gairebé funcionen com una de sola. Si més no a nivell intern, on ja s'han fet els deures. S'ha unificat la gestió i també s'han integrat serveis. "Per exemple, les nòmines del personal es porten totes des de Sant Feliu", concreta el president de la cambra de Palamós, Xavier Ribera.   Les dues cambres, que han adoptat la marca de Costa Brava Centre, també han impulsat serveis conjunts. Entre aquests, Ribera ha esmentat el programa que permet trobar noves ocupacions per als joves a l'atur. Durant el 2015, hi ha hagut 58 alumnes que han participat en algun dels sis cursos que s'han fet en el marc del projecte (per trobar feines d'ajudants de carnissers, peixaters, cuiners o cambrers). Més que seus, serveis De moment, els dos presidents sostenen que encara és aviat per parlar de seus. Tenen clar, això sí, que els locals de Palamós i Sant Feliu, que són de propietat, no es tancaran. I que l'objectiu és obrir una oficina de la nova cambra a Platja d'Aro.  Ara bé, més que d'ubicacions, tant Puig com Ribera prefereixen parlar de serveis. "Abans sí que hi havia la cultura que la cambra necessitava un lloc físic, però ara això ha canviat; el que cal és agafar la maleta, anar a veure les empreses i oferir-los els nostres serveis", precisa el president de la de Sant Feliu. "De fet, aquesta és ara mateix la nostra principal font d'ingressos", hi afegeix el de Palamós. L'abast territorial de la nova cambra s'estendrà a catorze municipis. En concret, la Bisbal d'Empordà, Begur, Palafrugell, Vall-llobrega, Mont-ras, Calonge, Palamós, Cassà de la Selva, Platja d'Aro, Sant Feliu de Guíxols, Santa Cristina d'Aro, Llagostera, Tossa i Vidreres.  Es calcula que dins aquesta àrea hi ha unes 16.000 firmes (la majoria, microempreses i pimes). Ara bé, actualment, de tot aquest global només n'hi ha unes 500 que paguin les quotes voluntàries. L'objectiu és que la prestació de serveis (cursos, seminaris, assessorament a emprenedors, jornades) aconsegueixi incrementar els números de la nova cambra i garantir-ne la viabilitat. Pendents de la llei Per primer cop, aquest 2016 les dues cambres presentaran un únic pressupost, al costat de l'individual de cadascuna. Ascendirà a 550.000 euros, però de moment només serà a títol informatiu. I és que, com precisen els dos presidents, si bé "la part interna ja està resolta", hi ha un topall extern que no permet culminar la fusió. "Fins que el Parlament no aprovi la nova llei de cambres, no podrem convocar eleccions i integrar els òrgans de govern en un de sol", ha precisat Ribera. S'espera que la llei sigui realitat aquesta legislatura, com ja va anunciar el conseller d'Empresa, Jordi Baiget, en una compareixença a la cambra catalana. De fet, aquest Departament és qui des d'un inici tutela la integració de les dues cambres baixempordaneses. Un cop la llei s'aprovi, i es desencalli el procés d'eleccions, la nova Cambra de Comerç de la Costa Brava Centre ja serà una realitat al 100%. Fins aleshores, els dos presidents s'encarregaran de deixar-ho tot lligat. Joan Puig ja ha anunciat que la seva voluntat serà la de donar pas i no presentar-se als comicis. Xavier Ribera, per la seva banda, encara no ho ha desvetllat.  A dia d'avui, les dues cambres de comerç sumen una plantilla de vuit treballadors.  Millora la percepció de l'empresariat Puig i Ribera han presentat aquest dilluns els resultats d'una enquesta econòmica a l'empresariat de l'àrea que cobreixen les dues cambres (un estudi que, per primer cop, s'ha fet de forma conjunta). En total, s'han enquestat unes cent empreses.  En general, els resultats confirmen una millora de la situació econòmica. Més de la meitat de les empreses (un 51%) preveuen facturar més aquest 2016 i set de cada deu mantindran plantilla (i un 15% faran nous contractes). A més, a diferència d'anys anteriors, les respostes també permeten concloure que el 53% volen fer noves inversions (bé sigui a través de recursos propis o combinant-los amb crèdits bancaris).  L'enquesta també subratlla que, entre les principals preocupacions de l'empresariat de la zona hi ha els costos d'energia i de personal (tot i el context de moderació salarial). Tot plegat, encara que les vendes augmentin, fa que les firmes temin que els marges de rendibilitat seran més reduïts.

Summary: Les cambres de comerç de Palamós i Sant Feliu de Guíxols, pendents de la nova llei catalana per completar la fusió